Hallituksen suosio laskenut jyrkästi – Lännen Median tuore kysely: Rinteen hallituksen toimintaan on erittäin tyytyväisiä enää 3 prosenttia suomalaisista

Lännen Median tuoreen kyselyn mukaan SDP:n Antti Rinteen johtaman hallituksen suosio on jyrkässä laskussa. Päivi Tuovinen

toimitus

Tuoreen Lännen Median kyselyn mukaan postisotkukriisissä käpristelevän Antti Rinteen hallituksen suosio on laskenut merkittävästi. Kyselystä uutisoi muun muassa Ilta-Sanomat

Kyselyn mukaan vain kolme prosenttia suomalaisista on erittäin tyytyväisiä hallituksen toimintaan. Reilu kolmannes on hallituksen toimintaan tyytyväisiä.

Sen sijaan melko tyytymättömiä Rinteen hallitukseen on 38 prosenttia ja erittäin tyytymättömiä 14 prosenttia suomalaisista.

Taloustutkimuksen toteuttama kysely tehtiin tämän viikon maanantain ja torstain välisenä aikana eli viimeisellä postilakkoviikolla. Kyselyyn vastasi hieman yli tuhat suomalaista. Kyselyn virhemarginaali on suurimmillaan 3,1 prosenttiyksikköä suuntaansa.

Vielä heinäkuun lopussa 2019 vastaavassa kyselyssä Rinteen hallitukseen oli tyytyväisiä lähes puolet vastaajista ja neljännes ei osannut sanoa kantaansa.

Samoin torstaina julkaistussa Kantar TNS:n puoluebarometrissä vain noin kolmasosa suomalaisista katsoi Rinteen hallituksen onnistuneen toimissaan vähintään melko hyvin, kun taas yli puolet vastaajista katsoi hallituksen toiminnan olleen huonoa tai melko huonoa.